PROGRAM NO: 286 GINANIPUN KACANG EDANAME / REMEN NGGRESULA Sedhèrèk kula, kados pundi pawartos panejenengan? Mugi-mugi panjenengan ing kawontenan saé- saé kémawon lan tansah séhat. Kula, Lilis, bandeh ngancani panjenengan lumantar adicara Cahyaning Agesang menika. Panjenengan ugi dipunkancani déning Ibu Arin ingkang badhé atur siraman rohani, supados iman kapitadosan panjenengan sangsaya kiyat. Lan ing perangan kaping sepindah menika, kula badhé mbagé kaweruh ngéngingi ginanipun kacang édamamé. Kedhelé édamamé mbok menawi taksih aneh kanggé kita, nanging sakmenika sampun kathah dipunsadé ing peken. Kedhelé édamamé menika migunani kanggé keséhatan kita. Ginanipun menapa kemawon, mangga sami pidhangetaken. Pasinaon Kanggé Gesang_ Ginanipun Kacang Édamamé Sedhèrèk kula, nalika ing wiwitan kula dipuntawani kacang édamamé déning satunggaling kanca, kula bingung, menika kacang menapa ta. Karana nembé kaping sepindah menika mireng naminipun. Kanyata kacang édamamé sak-jinis kacang kedhelé, ingkang asalipun saking negari Jepang. Kula cobi nedha kacang menika, raosipun gurih lan éca kados kedhelé ing padatan, nanging kacang édamamé langkung ageng tinimbang kedhelé. Kala rumiyin kacang édamamé menika dipundhatengaken saking Jepang, awit saking menika kacang édamamé namung saged dipuntumbas ing supermarket. Nanging sakmenika ing tlatah Jawi sampun wonten tani ingkang nanem kacang édamamé menika. Sakwetawis minggu kepengker nalika kula maos koran Kompas, wonten katerangan ngéngingi ginanipun kacang édamamé, lan ing dinten menika ngedum katerangan menika kanggé panjenengan. Kacang kedhelé édamamé ngandhut jat anti oksidan. Kita sumerep, jat anti oksidan saged nyirep kangker lan ugi penyakit sanesipun. Jat anti oksidan ingkang wonten ing kacang édamamé saged mindhakaken kakebalanipun badan kita, temah kita kaendhanaken saking rupi-rupi penyakit. Menawi kita nggadhahi kakebalan badan ingkang inggil, pramil rupi-rupi penyakit saged dipunlawan déning badan kita. Édamame ugi ngemu jat ingkang saged nyirep kangker prostat, lan ugi kangker payudara. Dados, menawi kita remen nedha kacang kedhelé édamamé, pramila kita kaéndhanaken saking kangker payudara. Lan kita saged nyurung rabi kita supados purun kathah nedha kacang édamamé, supados kaéndhanaken saking kangker prostat. Pawartos saé ugi kanggé para tiyang èstri, kanyata kacang édamamé ugi ngemu jat ingkang saged ngrendhet wekdaling menopause utawi mandheking nggarap sari. Ing negari Jepang panci kathah
tiyang èstri ingkang remen kaliyan kacang édamamé, kanggé ngrendhet wekdalipun menopos, lan kanggé njagi badan supados awèt enèm. Sedhèrèk kula, kacang kedhelé édamamé ugi ngemu vitamin K. Vitamin K sanget dipunbetahaken kanggé njendhelaken rah, lan nyirep osteoporosis lan pikun. Dados kacang kedhelé édamamé sanget pas ugi kanggé para yuswa sepuh. Kanggénipun tiyang ingkang nandhang tekanan rah inggil dipunwarahi supados asring nedha kacang kedhelé édamamé, karana saged ngirangi tekanan rah lan ugi saged njagi badan saking serangan jantung. Menika ugi minangka pawartos saé kanggé kathah tiyang ingkang saweg nggethu ngendhalèni tekanan rah lan ugi ngéndhani serangan jatung. Kacang kedhelé édamamé ugi ngemu kathah vitamin C lan B. Sedaya vitamin menika migunani kanggé nyirep serangan rupi-rupi penyakit, lan njagi bagasipun badan. Kanggénipun tiyang ingkang asring ngalami abuh, duka menika ing gorokan, ing kuping lan sanès-sanèsipun, saged nyirep kanthi nedha kacang kedhelé édamamé karana kacang édamamé ngemu jat panolak abuh utawi radhang. Kacang kedhelé édamamé ugi ngemu asam amino ingkang migunani kanggé ngendalèkaken gendhis ing rah. Sedhèrèk kula, sakmangké kita sumerep kedhelé édamamé migunani kanggé keséhatan kita. Penyakit- penyakit ingkang mbebayani, kados serangan jantung, tekanan rah inggil lan ugi diabètes, saged kasirep déning kacang kedhelé édamamé. Dados, kita saged nedha kacang kedhelé édamamé kanthi ajeg, supados keséhatan kita tetep kajagi. Menawi kita dèrèng manggihaken kedhelé édamamé ing toko tetedahan, kita saged tumbas ing supermarket utawi peken ingkang wonten ing sak-celak kita. Mugi-mugi ing wekdal ingkang badhé dumugi, kita sampun gampil mikantukaken kacang kedhelé édamamé ingkang sanget migunani menika. Sedhèrèk kula, mugi-mugi katerangan ngéngigi ginanipun kacang kedhelé édamamé menika migunani kanggé panjenengan. Tetepa sesarengan kaliyan adicara Cahyaning Agesang, sekedhap malih ibu Arin badhé dumugi lan atur siraman rohani kanggé kita. Nanging sakdèrèngipun mangga kita sami midhangetaken satunggaling lagu pepujèn menika, mugi-mugi manah kita kalipur. Sugeng midhangetaken. Remen Nggresula 1 Tesalonika 5: 18 Sedhèrèk kula, nggresula menika bab ingkang limrah. Sinten kémawon ing ndonya menika tamtunipun naté nggresula ngéngingi satunggal utawi kalih bab, utawi ngéngingi sedaya bab ingkang dumados ing ndonya menika. Nggresula minangka jalaran saking bab ingkang mboten ngremenaken, utawi ingkang
mboten sreg ing manah. Sanandyana kita sedaya sumerep, bilih sedaya pepinginan kita saged kasembadan, nanging tetep kémawon kita nggresula. Taksih limrah menawi panggresula menika mboten terus-terusan. Nanging kados pundi menawi kita remen nggresula? Tiyang ingkang remen nggresula tamtunipun badhé terus nggresula ngéngingi bab-bab ingkang mboten trep kaliyan pepinginanipun. Kathah tiyang ingkang mboten sumerep, bilih remen nggresula menika ngrugèkaken dhirinipun piyambak, lan ugi ngganggu tiyang-tiyang ing sak-kiwa-tengenipun. Ing satunggaling dinten wonten sak-kumpulan ibu-ibu ingkang saweg sami blanja dhateng wlija. Wlija menika remen sanget menawi kathah tiyang èstri ingkang blanja, nanging piyambakipun rumaos kaganggu déning satunggaling ibu ingkang remen nggresula. Ibu menika remen nggresula ngéngingi menapa kémawon ingkang badhé dipuntumbas. Dinten menika ngreesula ngéngingi janganan ingkang kirang seger, mbénjangipun nggresula ngéngingi daging ingkang kirang saé, lan taksih kathah malih ingkang piyambakipun gresulakaken kamangka ibu-ibu sanèsipun awis sanget nggresula dhateng wlija menika, karana sakwetawis ibu-ibu rumaos bilih wlija menika sampun nyadé barang-barang ingkang cekap saé. Duka kados pundi, kénging menapa ing satanggaling wekdal wlija menika èstu nepsu dhateng ibu menika lajeng ngusir ibu menika. Padatanipun nadayana ibu menika remen nggresula mboten dipunrèwès. Nanging énjang menika wlija menika nepsu sanget. Rupinipun wlija menika sampun jelèh kaliyan panggresula ibu menika, lan sampun dangu kepingin ngèngetaken ibu menika, nanging tansah dipunsandhet. Dinten menika wlija menika badanipun kirang séhat lan pangraosipun saweg mboten saé, dados piyambakipun nepsu lan ngusir ibu ingkang remen nggresula menika. Ibu-ibu sanèsipun ajrih lajeng késah satunggal mbaka satunggal. Lan ibu ingkang remen nggresula kalawau ugi késah ngaten kémawon kaliyan praupan kecut. Sedhèrèk kula, menika kalawau minangka bukti, bilih panggresula kita saged adamel tiyang sanès mboten sekéca. Panggresula kita saged adamel tiyang sanès risi lan murugaken kanepson. Tiyang sanès saged nepsu menawi kita terus-terusan nggresula. Tiyang sanes rumaos mboten sekéca menawi kita remen nggresula. Menapa kita naté ngrumaosi bab menika? Menapa kita naté rumaos bilih panggresula kita ndadosaken tiyang sanès nepsu lan mboten sekéca? Menapa kita naté mikir, menawi panggresula kita menika sanget ngrugèkaken tiyang sanès? Minangka satunggaling ibu ing balé somah, wonten kathah bab ingkang murugaken kita nggresula. Ibu ing balé somah ingkang remen nggresula badhé nggresulakaken menapa kémawon ingkang saweg dipunadhepi. Pendamelan griya ingkang sepélé kémawon dipungresulakaken kadosdéné pendamelan ingkang èstu awrat lan nyengsarakaken gesangipun. Bayaran rabinipun ingkang mboten sepinten dipun-gresulakaken kados-kados bayaran menika mboten wonten artosipun. Piranti-piranti ingkang wonten ing balé griya dipun-gresulakaken, kados-kados piranti-piranti menika sampun sanget kina lan
mboten remen ngginakaken malih. Ibu ing balé somah ingkang nggresulakaken sedaya samukawis, saged dipunwastani minangka ibu ingkang remen nggresula. Satunggaling tiyang wicaksana ngendikan: "Wekdal nggresula, dhiri menika saweg nyaket dhateng tuking kasisahan. Awit saking menika, mandhega nggresula lan panggihaken cara kanggé gesang wonten ing raos sokur." Sedhèrèk kula, tembung-tembungipun tiyang ingkang wicaksana menika èstu leres. Sinten ta ingkang bagya menawi gesangipun kebak panggresula. Panggresual badhé adamel kita mboten bagya. Bab menika saged panjenengan buktèkaken piyambak. Menawi kita remen nggresula tamtunipun ngedalaken tembung-tembung ingkang mboten saé, tembung-tembung ngrèmèhaken, lan mbok menawi ugi tembung-tembung ingkang kasar. Tembung-tembung ingkang kados mekaten menika nguras tenaga lan pangraos kita. Malahan ahli keséhatan kathah ingkang sanjang, bilih remen nggresula menika ngganggu keséhatan kita. Gangguan menapa kémawon ingkang saged dumados tumrap keséhatan menawi kita remen nggresula: Menawi kita remen nggresula, badan kita saged mindhak lema. Menawi kita terus-terusan nggresula, pramila kita badhé setrès, lan menawi setrès pramila kita badhé remen nedha ingkang legi-legi lan ingkang ngandhut gajih, lan njalarai boboting badan kita badhé sangsaya mindak. Remen nggresula ugi mandhapaken daya kekiyatanipun badan kita. Setrès badhé mandhapaken daya kekiyatanipun badan kita, lan padatanipun tiyang ingkang remen nggresula badhé setrès nadyana mboten dipunrumaosi. Tiyang ingkang remen nggresula ugi saged sisah tilem, karana sakdèrèngipun tilem pikiranipun dipunkebaki déning bab-bab ingkang mboten trep kaliyan pepinginanipun, temah piyambakipun nggresula malih lan nggresula malih. Menawi pikiran dipunkebaki déning panggresula, sampun tamtu mboten saged tilem. Mangga sami kita pethakaken, menawi bobot badan kita mindhak, lajeng daya kekiyatan badan kita mandhap, lan kita ugi sisah tilem, pramila kita badhé gampil kaserang déning penyakit. Dados, remen nggresula èstu adamel kita sangsara lan tebih saking bagya. Menapa sakmangké bobot badan panjenengan mindhak terus? Menapa panjenengan sisah tilem, lan panjenengan gampil sanget keserang penyakit? Cobi raosaken sekedhap, lan taliti dhiri panjenengan, menapa panjenengan minangka satunggaling tiyang ingkang remen nggresula? Menawi panjenengan satunggaling tiyang ingkang remen nggresula, pramila dinten menika wekdal ingkang pas kanggé mandheg. Sampun ngantos ngetogaken gesang panjenengan mboten bagya karana panggresula-panggresula panjenengan. Gantos panggresula panjenengan kaliyan pangucap sokur. Dipunsokuri menapa kémawon ingkang dumados, dipunsokuri manapa kémawon ingkang panjenengan pikantukaken. Dhawuh Pangandikanipun Gusti ngendika kados mekaten:
(I Tesalonika 5: 18) Padha saosa sukur ing sadhéngah kaanan. Kaya mengkono kuwi sing dikersakaké déning Gusti Allah ana ing patunggilané Gusti Yésus. Sedhèrèk kula, Gusti ngersakaken kita saos sokur wonten ing sedaya bab, karana saos sokur adamel gesang kita bagya lan pikiran kita dados ènthèng, karana mboten kamomoti kaliyan bab-bab ingkang mboten ngremenaken manah kita. Remen nggresula sanès patrap ingkang saé wonten ing gesang menika, karana nggresula badhé mbekta kita dhateng kasangsaran sacara badan lan ugi jiwa kita. Kosok wangsulipun raos sokur minangka patrap ingkang mulya lan ndadosaken gesang kita bagya. Menawi kita remen nggresula panci èwed kanggé saged saos sokur, nanging menawi kita nggadhahi tékad ingkang kiyat kanggé ribah, pramila Gusti badhé mitulungi panjenengan wonteng ing proese reribahan menika. Gusti badhé nuntun panjenengan kanggé mandheg saking panggresula panjenengan, nadyana panggresula menika sampun panjenengan tindakaken mataun-taun lan panjenenangan sampun remeni. Gusti badhe ngutus Roh Kudusipun kanggé terus nyurung panjenengan kanggé mandheg saking panggresula panjenengan. Mangga panjenenang milai saos sokur ngéngingi sedaya bab. Mugi-mugi panjenengan tansah saos sokur konjuk Gusti. Amin.